એ ખાસ ધ્યાનમાં રાખવા જેવું છે કે ફાઇલ કરપ્ટ થવાનાં કારણો અને કરપ્ટ થવાનું પ્રમાણ જુદું જુદું હોવાથી તેનો કોઈ એક રામબાણ ઇલાજ હોતો નથી. આથી, જો એ ડોક્યુમેન્ટમાંની ટેકસ્ટ બહુ અગત્યની હોય અને ફરીથી તૈયાર કરવામાં લાંબો સમય લાગી શકે તેમ હોય તો આપણે તે પરત મેળવવા માટે જુદા જુદા ઉપાય અજમાવવા જ રહ્યા. સદ્નસીબે વર્ડની ફાઇલ સામાન્ય રીતે ફાઇલના હેડર્સમાં કંઈક મુશ્કેલી સર્જાવાથી કરપ્ટ થતી હોય છે અને મોટા ભાગના સંજોગોમાં ફાઇલમાંની ટેક્સ્ટ રિકવર કરી શકાતી હોય છે.